যে ম্যাচে ৪০ ওভারে ৫১৭ রানসহ নানা বিশ্ব রেকর্ড ওয়েস্ট ইন্ডিজ ও দক্ষিণ আফ্রিকার
ক্রিকেট ইতিহাসের সবচেয়ে বেশি রানের টি-টোয়েন্টি ম্যাচ দেখলো গত রাতে মানে রোববার সেঞ্চুরিয়ন মাঠে। কুড়ি ওভারের আন্তর্জাতিক ক্রিকেট ম্যাচে দক্ষিণ আফ্রিকার এই মাঠে শুরুতে ব্যাট করে ওয়েষ্ট ইন্ডিজ তুলেছিল ২৫৮ রান।
সাত বল হাতে রেখেই এই রান তাড়া করে ম্যাচ জিতে নিয়েছে স্বাগতিক দক্ষিণ আফ্রিকা।
এ ম্যাচে যে কোনও পর্যায়ের টি-টোয়েন্টিতে সবচেয়ে বেশি রান তাড়া করে ম্যাচ জয়ের রেকর্ড হয়েছে।
ম্যাচ শেষে দক্ষিণ আফ্রিকার ব্যাটসম্যান রিজা হেনড্রিক্স বলেন এই ম্যাচটা ছিল অনেকটা অস্ট্রেলিয়ার বিপক্ষে ৪৩৪ রান তাড়া করে জয়ের মতো।
এর আগে ২০০৬ সালে অস্ট্রেলিয়ার বিপক্ষে দক্ষিণ আফ্রিকা ৪৩৪ রান তাড়া করে জিতেছিল।
সেটি ছিল ওয়ানডে ক্রিকেটে সবচেয়ে বেশি রান তাড়া করে জয়ের রেকর্ড।
এবারে দক্ষিণ আফ্রিকার দখলে গেল টি-টোয়েন্টি ক্রিকেটের সবচেয়ে বেশি রান তাড়া করে ম্যাচ জয়ের রেকর্ড।
মজার ব্যাপার হচ্ছে দুই ম্যাচেই প্রথম ইনিংসের বিরতিতে দক্ষিণ আফ্রিকার ড্রেসিংরুমে আলোচনা ছিল একই ধরনের।
রোববার রাতে ওয়েস্ট ইন্ডিজ ২৫৮ রান তোলার পর দক্ষিণ আফ্রিকার কাগিসো রাবাদা রিজা হেনড্রিক্সকে বলেছিলেন, “ওরা ১০ রানের মতো কম করেছে”।
দক্ষিণ আফ্রিকার কিংবদন্তী অলরাউন্ডার জ্যাক ক্যালিস ২০০৬ সালের ১২ই মার্চ অস্ট্রেলিয়ার বিপক্ষে সেই ঐতিহাসিক ম্যাচে একই কথা বলেছিলেন সতীর্থদের।
সেঞ্চুরিয়নের সুপারস্পোর্ট পার্কে যে রান এক ইনিংসে হয়েছে, অনেক টি-টোয়েন্টি ম্যাচে দুই ইনিংস মিলিয়ে এই রান হয়নি।
এটি ওয়েস্ট ইন্ডিজের হয়ে আন্তর্জাতিক টি-টোয়েন্টি ক্রিকেটের দ্রুততম সেঞ্চুরি।
এই ম্যাচে আরও বেশ কয়েকটি রেকর্ড হয়েছে।
দক্ষিণ আফ্রিকার ম্যাচ জয়ের নায়ক কুইন্টন ডি কক বলেছেন, “এটা পিচ না, রাস্তা।”
ক্রিকেট বিশ্লেষকরা যা যা অনুমান করতে পারেননি, তার সবই ছিল গতরাতের ম্যাচে।
সেঞ্চুরিয়ন দক্ষিণ আফ্রিকার গটেং প্রদেশের একটি শহর, এই শহরে বাতাসের গতি ঘণ্টায় গড়ে ১৪ কিলোমিটার।
এতে করে বল বাতাসে সহজেই ভেসে বেড়ায়, ৩৫টি ছক্কা হয়েছে এই টি-টোয়েন্টিতে।
বিশ্বের অন্য অনেক মাঠের তুলনায় এখানে বাউন্ডারিও ছোট, যে কারণে দুই দল মিলিয়ে ৫১৭ রান তুলেছে।
রিজা হেনড্রিক্সের মনে করেন, মাঠে সুবিধা ছিল, কিন্তু ব্যাটসম্যানরা ভালো ক্রিকেটিং শটও মেরেছে।
এ মাঠে বল মারার বিশেষ সূত্র আবিষ্কার করেছেন রোববার ওয়েস্ট ইন্ডিজের হয়ে সেঞ্চুরি করা জনসন চার্লস।
তিনি ম্যাচ শেষে বলেছেন, “এই ধরনের মাঠে বল বেশি জোরে মারতে হয় না। মৌলিক বিষয় ঠিক রেখে কেবল রান তোলার জন্য খেললেই হয়।”
জনসন চার্লস ১০টি চার ও ১১টি ছক্কা মেরেছেন ১০৬ রানের ইনিংসে, ৪৬ বল ব্যাট করেছেন তিনি।
দক্ষিণ আফ্রিকা গত রাতে ২৫৮ রান তাড়া করে জিতেছে, এটা টি-টোয়েন্টি ক্রিকেটের ইতিহাসেই সবচেয়ে বেশি রান তাড়া করে জয়ের রেকর্ড।
এর আগে ২০১৮ সালে অস্ট্রেলিয়া নিউজিল্যান্ডের বিপক্ষে ২৪৪ রান তাড়া করে জিতেছিল।
সেঞ্চুরিয়নের এই ম্যাচে দুই দল মিলিয়ে ৫১৭ রান তুলেছে।
আন্তর্জাতিক টি-টোয়েন্টি ম্যাচে এর আগে কখনোই দুই দল মিলিয়ে মোট ৪০ ওভারে ৫০০ রান তুলতে পারেনি।
লডারহিলে ২০১৬ সালে ওয়েস্ট ইন্ডিজ ও ভারতের মধ্যকার ম্যাচে রান উঠেছিল ৪৮৯।
অকল্যান্ডে নিউজিল্যান্ড বনাম অস্ট্রেলিয়া ম্যাচে রান হয়েছিল ৪৮৮।
গতরাতের আগে কখনোই দক্ষিণ আফ্রিকা বা ওয়েস্ট ইন্ডিজ কোনও দলই ২৫০ রান তুলতে পারেনি ২০ ওভার ব্যাট করে।
দক্ষিণ আফ্রিকার পূর্ববর্তী সর্বোচ্চ সংগ্রহ ছিল ২৪১, সেটি হয়েছিল ইংল্যান্ডের বিপক্ষে ২০০৯ সালে।
আর ওয়েস্ট ইন্ডিজের সর্বোচ্চ রান ছিল ২৪৫, ভারতের বিপক্ষে ২০১৬ সালে।
এর চেয়ে বেশি রান ২০ ওভারে উঠেছে পাঁচবার।
আফগানিস্তান ২০১৯ সালে আয়ারল্যান্ডের বিপক্ষে ভারতের দেরাদুনে তুলেছিল ২৭৮ রান।
চেক রিপাবলিক তুরস্কের বিপক্ষে একটি টি-টোয়েন্টি ম্যাচে তুলেছিল ২৭৮ রান।
অস্ট্রেলিয়া শ্রীলঙ্কার পালেকেলেতে ২০১৬ সালে স্বাগতিক দলের বিপক্ষে তুলেছিল ২৬৩ রান।
শ্রীলঙ্কা ২০০৭ সালের টি-টোয়েন্টি বিশ্বকাপে কেনিয়ার বিপক্ষে দক্ষিণ আফ্রিকার জোহানেসবার্গে তুলেছিল ২৬০ রান।
ভারত ইন্দোরে শ্রীলঙ্কার বিপক্ষে ২০১৭ সালে তুলেছিল ২৬০ রান।
ছাব্বিশে মার্চ রাতের ম্যাচে আরেকটি রেকর্ড হচ্ছে ৮১টি বাউন্ডারি মেরেছে দুই দল মিলে।
এর আগে কোনও পর্যায়ের টি-টোয়েন্টি ম্যাচে এতো বাউন্ডারি হয়নি।
দ্বিতীয় সর্বোচ্চ ৭৮টি বাউন্ডারি হয়েছে পাকিস্তান সুপার লিগে মুলতান সুলতান্স এবং কোয়েটা গ্ল্যাডিয়েটর্সের মধ্যকার একটি ম্যাচে, চলতি মাসের শুরুতেই।
আন্তর্জাতিক টি-টোয়েন্টি ক্রিকেটে সর্বোচ্চ ৩৫টি ছক্কা হয়েছে সেঞ্চুরিয়নে গত রাতের ম্যাচে।
এর আগে ২০২২ সালে বুলগেরিয়া ও সার্বিয়ার ম্যাচে হয়েছিল ৩৩টি ছক্কা।
এই ৩৫টি ছক্কার মধ্যে ২২টি ছক্কা মেরেছেন ওয়েস্ট ইন্ডিজের ব্যাটসম্যানরা।
এটা এক টি-টোয়েন্টি ইনিংসে একটি দলের যৌথভাবে সবচেয়ে বেশি ছয়ের রেকর্ড।
এর আগে আফগানিস্তান আয়ারল্যান্ডের বিপক্ষে ২২টি ছক্কাই হাঁকিয়েছিল।
গত রাতে দক্ষিণ আফ্রিকা রান তাড়া করার সময় ১০০ রান তুলতে সময় নিয়েছিল ৫ ওভার ৩ বল।
তবে এর আগে ৫ ওভার ২ বলে ১০০ রান ছুঁয়েছিল রোমানিয়া, সার্বিয়ার বিপক্ষে।
গত রাতে ১৫ বলে ৫০ করেন কুইন্টন ডি কক, এটাই দক্ষিণ আফ্রিকার হয়ে সবচেয়ে দ্রুত টি-টোয়েন্টি ফিফটি।
এর আগের রেকর্ডও ছিল ডি ককেরই, ১৭ বলে তুলেছিলেন তিনি ২০২০ সালে ইংল্যান্ডের বিপক্ষে।
জনসন চার্লস আন্তর্জাতিক টি-টোয়েন্টির ইতিহাসে ষষ্ঠ দ্রুততম সেঞ্চুরি তুলে নিয়েছেন গত রাতে, এটা অবশ্য ওয়েস্ট ইন্ডিজের হয়ে দ্রুততম।
এর আগে এই রেকর্ডের মালিক ছিলেন ওয়েস্ট ইন্ডিজের ক্রিস গেইল, তিনি ২০১৬ সালের টি-টোয়েন্টি বিশ্বকাপে ইংল্যান্ডের বিপক্ষে ৪৭ বলে সেঞ্চুরি তুলেছিলেন।
আন্তর্জাতিক টি-টোয়েন্টি ক্রিকেটে সবচেয়ে কম বলে সেঞ্চুরি তুলেছিলেন দক্ষিণ আফ্রিকার ডেভিড মিলার, পচেফস্ট্রুমে বাংলাদেশের বিপক্ষে এই রেকর্ড গড়েছিলেন মিলার।
দক্ষিণ আফ্রিকা এ নিয়ে চারবার আন্তর্জাতিক টি-টোয়েন্টি ম্যাচে সফলভাবে ২০০ বা তার চেয়ে বেশি রান তাড়া করেছে, ভারতের সাথে যৌথভাবে সর্বোচ্চ এটি।

ক্রিকেট ইতিহাসের সবচেয়ে বেশি রানের টি-টোয়েন্টি ম্যাচ দেখলো গত রাতে মানে রোববার সেঞ্চুরিয়ন মাঠে। কুড়ি ওভারের আন্তর্জাতিক ক্রিকেট ম্যাচে দক্ষিণ আফ্রিকার এই মাঠে শুরুতে ব্যাট করে ওয়েষ্ট ইন্ডিজ তুলেছিল ২৫৮ রান।